Unglingaherbergi á Akranesi árið 1960 bar þess merki hver var þá helsta stjarna unglinga í vestræna heiminum . Það var sjálfur Elvis Presley , fyrsta stóra rokkstjarnan , oft kallaður konungur rokksins . Honum hafði skotið upp á stjörnuhimininn árið 1956 og hann heillaði marga , þó sérstaklega ungar stúlkur , upp úr skónum . Söngröddin en ekki síst takturinn og hvernig hann hristi sig og skók sló nýjan og ferskan tón í tónlistarheiminum . Tilkoma unglinga sem sérstaks þjóðfélagshóps er 20. aldar fyrirbæri og hafði meðal annars í för með sér að unglingar sköpuðu sér eigin menningarheim . Þeir hlustuðu á sína eigin tónlist og klæddu sig með öðrum hætti en þeir fullorðnu . Sérstök tímarit voru gefin út fyrir þennan aldurshóp og sömuleiðis voru gerðar kvikmyndir sem höfðuðu sérstaklega til hans . Hér unnu saman þörf unglinga til að marka sér sérstöðu og máttur markaðsaflanna til að spila með ýmsum hætti á nýjungagirni unglinga og þörf þeirra til að falla inn í sinn hóp . Það gefst ekki oft innsýn í herbergi unglinga , fullorðnir eiga ekki alltaf greiðan aðgang þar inn og alls ekki til að taka myndir af þeirri veröld sem unglingarnir eru að skapa sér í mótun á sinni eigin sjálfsmynd . Það gerir sýnina í unglingaherbergið á Akranesi áhugaverðari . Þar blasir við að myndir af Elvis úr blöðum og tímaritum hafa verið klipptar út og límdar upp á veggina . Sambærileg dæmi af upplímdum úrklippum af kvikmyndaleikurum og öðrum stórstjörnum á veggjum þekkjast á ljósmyndum frá vinnustöðum bæði til lands og sjávar . [ 1 ] Herbergiseigandinn , Þorgerður Haraldsdóttir , og vinkona hennar , Emilía Ólafsdóttir , hafa stillt sér upp framan við fjölbreyttar myndir af stjörnunni . Ljósmyndin er ein sex mynda af þeim stöllum framan við vegginn . Aðspurð um myndina segist Þorgerður hafa verið og vera mikill Elvis aðdáandi og hún þoli ekki Elvis eftirhermur . Eins og hún segir réttilega : „ Það er bara til einn Elvis . “ [ 2 ] [ 1 ] Sigurður Guðmundsson tók ljósmynd af konum að störfum í efnagerð í Reykjavík um 1950 þar sem myndir af kvikmyndastjörnum úr blöðum prýða veggi ( SÍS - 2079 ) og Guðni Þórðarson tók ljósmynd í lúkarnum um borð í Sigrúnu AK 71 á árunum 1950 - 52 þar sem myndir af kvikmyndastjörnum og konum á sundbolum eru á veggjum ( Lpr - 1998 - 7 ) . [ 2 ] Tölvupóstur frá Þorgerði Haraldsdóttur 1. febrúar 2017 .